钦定古今图书集成/明伦汇编/氏族典/第599卷 > 主父偃
## 钦定古今图书集成/明伦汇编/氏族典/第599卷 > 主父偃

按《史记主父偃传》：“偃，齐临淄人也。学长短纵横之术，
晚乃学《易》《春秋》百家言。游齐诸生闲，莫能厚遇也。齐
诸儒生相与排摈，不容于齐，家贫，假贷无所得，迺北
游燕、赵中山，皆莫能厚遇，为客甚困。孝武元光元年
中，以为诸侯莫足游者，乃西入关，见卫将军。卫将军
数言上，上不召。资用乏，留久，诸公宾客多厌之，乃上”
书阙下，朝奏，暮召入见，所言九事，于是上乃拜主父
偃为郎中，数见上疏言事，诏拜偃为谒者，一岁中四
迁偃。偃说上曰：“诸侯或连城数十，地方千里，缓则骄
奢，易为淫乱，急则阻其疆而合从以逆京师。愿陛下
令诸侯得推恩分子弟，以地侯之，彼人人喜得所愿，
上以德施实分，其国不削而稍弱矣。”于是上从其计。
〈徐广曰元朔二年始令诸侯王分封子弟也〉又说上曰：“茂陵初立，天下豪
杰并兼之家，乱众之民，皆可徙茂陵，内实京师，外销
奸猾，此所谓不诛而害除。”上又从其计，尊立卫皇后，
及发燕王定国阴事，偃有功焉。大臣皆畏其口，赂遗
累千金。人或说偃曰：“大横矣。”主父曰：“丈夫生不五鼎
食，死即五鼎烹耳。吾日暮途远，故倒行暴施之。”元朔
二年，主父言齐王内淫佚行僻。上拜主父为齐相。至
齐，使人以王姊奸事动王，王自杀。公孙弘曰：“齐王自
杀，无后，国除为郡。入汉，主父偃本首恶，陛下不诛主
父偃，无以谢天下。”乃遂族主父偃。